정조 1년
丁酉七月初三日辰時。上御興政堂。右承旨守令邊將營將虞候中軍察訪初入仕復職。同爲入侍時。右承旨金文淳。假注書朴長卨。記事官林錫喆金勉柱。會寧府使李廷壽。永興府使金相台。端川府使申遇文。草溪郡守金𡎋。南陽府使柳仁喆。昌原府使張鉉佐。德源府使金明遇。橫城縣監李鉉重。陽智縣監尹馹。熊川縣監李春琦。堤川縣監李得老。軍威縣監兪漢炅。泰仁縣監洪大容。靈山縣監洪直浩。牙山縣監尹選東。機張縣監李重喆。固城縣令任希雨。谷城縣監金彦之。濟州判官慶來運。宣沙浦僉使李震培。神光僉使成堣。吾叉浦僉使白兌起。淸城僉使陳益祥。古城僉使車泰濟。白峙僉使金雲瑞。坡知僉使李再寬。上土僉使邊鎭城。德浦僉使權廷喆。恃寨僉使林鳳來。加德僉使尹光億。從浦萬戶閔有洙。文山萬戶金必漢。鹿島萬戶朴文曾。包伊萬戶具肅謙。開雲浦萬戶權衡彬。助泥浦萬戶劉德漢。防垣萬戶金光錫。仇寧萬戶金德三。豐山萬戶韓國良。金甲島萬戶王繼昌。森森坡萬戶金振郁。忠州營將朴晉陽。慶州營將柳大源。慶尙右兵虞候李長煜。全羅右水虞候崔景。碧沙察訪吳彦儁。平丘察訪吳允儉。輸城察訪崔致成。參禮察訪安任權。桃源察訪趙彦彬。景陽察訪白師坤。慶安察訪孫錫周。濟源察訪徐配修。栗峰察訪崔守忱。自如察訪尹㬦。監察李采。軍器主簿李受采。引儀姜必敎。假引儀崔鳳民。贊儀洪昌源。內贍主簿李徹祥。典籍李秀夏司饔主簿成光默。宣傳官金峻岳朴基豐柳鎭培趙雲履洪龍壽。部將朴文炯鄭忠翊。守門將尹聖毅。以次進伏訖。上曰。新除授守令。皆爲入來乎。文淳曰。今日未及盡爲肅謝矣。上曰。以次進前。會寧府使李廷壽進前。上下詢職姓名。廷壽仰對。上曰。履歷。何如。廷壽對曰。以宣薦出身。曾經營將兵使矣。上曰。先大王每下敎曰。予或以末望落點者。爲取久勤之意也。昨日汝入於末擬。而予之落點者。亦取汝久勤之意也。會寧。邊遠重地。下去善爲。毋負今日擇送之意。仍命退。端川府使申遇文進前。上下詢職姓名。遇文仰對。上曰。履歷。何如。遇文對曰。宣傳官出身矣。上曰。以何事爲加資乎。遇文對曰。待罪高原時。以善治爲加資矣。上曰。其時監司誰也。遇文對曰。安置罪人宋瑩中也。文淳曰。奏對之際。不爲起伏。揆以事體。殊涉未安。推考警責。何如。上曰。勿推。可也。命退。草溪郡守金𡎋進前。上下詢職姓名。𡎋仰對。上曰。草溪何地。文淳曰。慶尙道也。上曰。下去善爲之。仍命退。南陽府使柳仁喆進前。上下詢職姓名。仁喆仰對。上曰。履歷。何如。仁喆對曰。以南行宣薦。登科後爲參上宣傳官。五衛將矣。上曰。汝爲全昌尉子孫乎。仁喆對曰。爲全昌尉之六代孫矣。上曰。聞南陽連値凶荒。邑弊民瘼。難以救濟云。下去善爲。以副朝家委畀之意。命退出。昌原府使張鉉佐進前。上下詢職姓名。鉉佐仰對。上曰。曾經守令乎。鉉佐對曰。初爲外任矣。上曰。以副擬落點者。予意有在。下去善爲之。命退。德源府使金明遇進前。上下詢職姓名。明遇仰對。上曰。誰之族乎。明遇對曰。金聖遇之六寸也。仍命退出。永興府使金相台進前。上下詢職姓名。相台仰對。上曰。聞汝勤榦於吏治。故以末擬落點。下去後。盡心爲之。無負朝家分憂之意。仍命退出。橫城縣監李鉉重進前。上下詢職姓名。鉉重仰對。上曰。曾經守令乎。鉉重對曰。前爲萬頃縣令矣。上曰。七事之外。爲治之法。不一其道。下去後。盡心爲之。可也。仍命退出。陽智縣監尹馹進前。上下詢職姓名。馹仰對。上曰。誰之族乎。馹對曰。故相臣尹志完後孫也。上命誦七事訖。仍命退出。熊川縣監李春琦進前。上下詢職姓名。春琦仰對。上曰。汝以別軍職。素稱善射者。以善射之法。推於善治之道。可也。命誦七事訖。上曰。近來別軍職之弊多矣。文淳曰。別軍職之額數甚多。故爲弊多矣。上曰。然矣。仍命退出。堤川縣監李得老進前。上下詢職姓名。得老仰對。上曰。初爲外任乎。得老對曰。曾爲禮山縣監矣。上曰。爲治之道非獨在於七事而已。前日絲綸之申飭於諸道諸邑者多矣。下去後。隨事盡心爲之。仍命退出。軍威縣監兪漢炅進前。上下詢職姓名。漢炅仰對。上曰。守令。幾次爲之。漢炅曰。初爲外任矣。文淳曰。此人素稱善文之士也。上曰。素稱善爲文。則可以善爲治矣。下去後。必以蘇殘去弊之道爲務。以期來頭之實效焉。仍命退出。泰仁縣監洪大容進前。上下詢職姓名。大容仰對。上曰。汝曾經桂坊。而一自移職之後。久不得見之。今始見之矣。仍命退出。靈山縣監洪直浩進前。上下詢職姓名。直浩仰對。上曰。下去善爲之。仍命退出。牙山縣監尹選東進前。上下詢職姓名。選東仰對。上曰。昨以末擬落點者。予意有在。下去盡心爲之。仍命退出。機張縣監李重喆進前。上下詢職姓名。重喆仰對。上曰。機張多竄逐之人。汝下去後。待謫客之道。何以欲爲耶。重喆對曰。得罪於國家者。當爲頻數點考。而依國法待之矣。上曰。下去善爲。仍命退出。固城縣令任希雨進前。上曰。汝曾經侍從之臣。別無可問之事。仍命退出。谷城縣監金彦之進前。上下詢職姓名。彦之只對其姓名。不擧其職名。文淳曰。職名何不仰對乎。彦之及其擧職名。誤奏以固城。上曰。外任幾次乎。彦之對曰。曾經鎭海縣監順天營將矣。上曰。汝爲鎭海時。以何事遞歸乎。彦之對曰。入於御史書啓中罷黜矣。上曰。以何罪目。至於啓罷耶。彦之對曰。以邑婢潛奸。爲罪目矣。上曰。邑婢潛奸之外。有何他罪目乎。彦之曰。別無他罪目矣。上曰。汝之順天營將。出於何銓官之政乎。彦之對曰。卽今吏判之兄重祜。爲銓官時爲之矣。文淳曰。不擧職名。只達姓名。及其擧職名也。又爲誤對。而以前任守令時繡啓事。屢勤俯詢。而全事掩諱。終不詳奏。營將差除時。銓官亦未免互錯仰對。人事之駭濫。擧措之慌亂。莫此爲甚。而本院請推之外。無他可施之罰。何以爲之乎。上曰。改差。可也。出擧條仍命退出。濟州判官慶來運進前。上下詢職姓名。來運仰對。上曰。履歷。何如。來運對曰。部將出身矣。上曰。誰之族乎。來運對曰。軍資正臣慶再觀族也。上曰。旣爲再觀之族。則何爲以爲部薦乎。來運對曰。以貧窮將死之故。爲部薦矣。文淳曰。筵席奏對。殊欠敬謹。推考。何如。上曰。推考。可也。出擧條仍命退出。宣沙浦僉使李震培進前。上曰。今番申飭兵批。久勤一窠。使之加出矣。汝等皆聳動乎。震培對曰。禁軍廳中。莫不頌德矣。上曰。下去善爲。仍命退出。神光僉使成堣進前。上下詢職姓名。堣仰對。上曰。履歷。何如。堣對曰。武兼出身矣。仍命退出。吾叉浦僉使白兌起進前。上曰。此人。乃別監役也。別無可問之事。仍命退出。淸城僉使陳益祥進前。上曰。汝之久勤。何軍門之久勤乎。益祥對曰。義州別軍官久勤矣。仍命退出。古城僉使車泰濟進前。上下詢職姓名。泰濟仰對。仍命退出。白峙僉使金雲瑞進前。上曰。汝之久勤。今爲幾年乎。雲瑞對曰。內禁衛元久勤。今爲三十三年矣。上曰。以元久勤。何至三十三年之多也。雲瑞對曰。前以邊將遞歸後。更爲百步取才。仍爲納馬。還付禁軍。故通計前後。仕爲元久勤三十三年矣。仍命退出。坡知僉使李再寬進前。上下詢職姓名。再寬仰對。上曰。誰之族乎。再寬對曰。李再煥之四寸矣。仍命退出。上土僉使邊鎭城進前。上曰。誰之族乎。鎭城對曰。邊聖和之同姓也。仍命退出。德浦僉使權廷喆進前。上曰。汝之邊將幾次乎。廷喆對曰。二次爲之矣。仍命退出。恃寨僉使林鳳來進前。上曰。汝以何軍門久勤爲此邊將乎。鳳來對曰。以守禦廳哨官久勤。得差邊將矣。仍命退出。加德僉使尹光億進前。上下詢職姓名。光億仰對。上曰。誰之族乎。光億對曰。前大司諫臣尹坊之族也。上曰。曾經外任乎。光億對曰。曾經咸安雲峰端川矣。上曰。前任守令時。等題。何如。光億對曰。待罪咸安時爲中。端川時爲下矣。上曰。兩處等題。皆爲中下。其不治可知。汝爲雲峰時等題。亦何如。光億對曰。亦爲下等。而題目則年久。故未能詳記矣。上曰。汝年今幾何。光億對曰。六十四歲矣。仍命退出。從浦萬戶閔有洙進前。上下詢職姓名。有洙仰對。上曰。履歷。何如。有洙對曰。宣薦出身矣。上曰。從浦爲遞付京職乎。有洙對曰。然矣。仍命退出。文山萬戶金必漢進前。上曰。汝之久勤。爲幾許年乎。必漢對曰。通計前仕爲三十二年矣。上曰。今番以善用久勤之意。申飭於兵批矣。汝等果皆爲好窠邊將矣。仍命退出。鹿島萬戶朴文曾。進前。上曰。汝以何軍門久勤爲之乎。文曾對曰。以捕盜廳軍官爲之矣。上曰。觀其爲人。可謂健兒。身手實合於捕盜軍官矣。仍命退出。包伊萬戶具肅謙進前。上曰。誰之族乎。肅謙對曰。前御營大將臣具善復之七寸也。上曰。下去善爲之。可也。仍命退出。開雲浦萬戶權衡彬進前。上下詢職姓名。衡彬仰對。上曰。邊鎭自是重地。汝下去後。鎭撫之道。將欲何以爲之耶。衡彬對曰。欲爲愛民而治之矣。上曰。鎭卒亦民也。謂之民亦何妨乎。仍命退出。助泥浦萬戶劉德漢進前。上下詢職姓名。德漢仰對。上曰。汝之久勤。今爲幾年。德漢對曰。以禁軍兼習讀久勤。爲十二年矣。上曰。下去善爲之。仍命退出。坊垣萬戶金光錫進前。上下詢職姓名。光錫仰對。上曰。汝亦何軍門久勤乎。光錫對曰。長湍府久勤矣。上曰。汝之久勤。爲幾何年乎。光錫對曰。爲八年矣。上曰。汝則以爲八年。而兵批則書以十一年。何也。承旨退出後。問于該曹。可也。光錫退出之際。不爲曲拜。全不鞠躬。肆然仰瞻。上曰。渠以鄕曲之人。䙝慢無禮。何敢乃爾。仍下敎曰。防垣萬戶金光錫。令兵曹。決棍五度。出榻敎仇寧萬戶金德三進前。上下詢職姓名。德三仰對。上曰。汝亦何軍門久勤乎。德三對曰。義州陪持久勤矣。仍命退出。豐山萬戶韓國良進前。上下詢職姓名。國良仰對。上曰。北道將欲下去乎。國良對曰。欲爲下去矣。仍命退出。金甲島萬戶王繼昌。森森坡萬戶金振郁。以次進前。上下詢職姓名後。仍命皆退。忠州營將朴晉陽進前。上下詢職姓名。晉陽仰對。上仍命退。慶州營將柳大源進前。上下詢職姓名。大源仰對。上仍命退。慶尙右兵虞候李長煜進前。上下詢職姓名。長煜仰對。上仍命退。全羅右水虞候崔景進前。上下詢職姓名。景仰對。上仍命退。平丘察訪吳允儉進前。上下詢職姓名。允儉仰對。上曰。履歷。何如。允儉對曰。曾爲引儀矣。上曰。曾爲引儀。則善爲唱乎。允儉曰。唱則爲之矣。上命退出。碧沙察訪吳彦儁進前。上下詢職姓名。彦儁仰對。上曰。誰之族乎。彦儁對曰。故判書臣吳彦儒之弟也。上曰。汝爲一名乎。彦儁對曰。然矣。仍命退出。輸城察訪崔致成進前。上下詢職姓名。致成仰對。上曰。輸城何地乎。文淳曰。北道矣。上命退出。參禮察訪安任權進前。上下詢職姓名。任權仰對。上曰。此人無乃向者朔書居末者乎。文淳曰。果是朔書居末而受賞者也。上曰。以其如凍盆之筆法。不借於人而自爲之書。其志可尙。聞其受賞之後。勤於習字。所受紙筆墨。今幾盡寫云。其勤亦豈不可嘉乎。文淳曰。然矣。上曰。汝下去。毋更專意於習字。當以習字之勤。推之於置郵之政。期於善習。毋忘向日受賞之事也。仍命退。桃源察訪趙彦彬進前。上下詢職姓名。彦彬只對其姓名。不擧其職名。文淳曰。職名胡不仰奏乎。彦彬。擧其職名。誤以靑丹奏之。文淳曰。職姓名下詢之時。頗多做錯。事體極爲未安。推考。何如。上曰。依爲之。出擧條命退。景陽察訪白師坤進前。曲拜之際。不於常處。已失體例。及其下詢職姓名也。師坤擧其職名。亦以靑丹對之。文淳曰。不知渠之職名而如是誤奏。擧措之顚錯。與谷城縣監金彦之之事無異矣。上曰。汝居在何地乎。師坤對曰。黃海道松禾人矣。文淳曰。登筵奏對。事多駭然。不可請推而止矣。上命退。師坤退出之際。又不爲曲拜而退。文淳曰。登筵曲拜。全昧規例。職名仰對。又多誤錯。而況且出入之際。不爲鞠躬。太沒敬畏。至請問備之罰而終無知戢之意。及其臨退之時。曲拜之失措。擧止之愚濫。又復如前。不可無罪責。而本院請推之外。無他可施之罰。何以爲之乎。上曰。汰去。可也。出擧條慶安察訪孫錫周進前。上下詢職姓名。錫周仰對。上曰。下去善爲。毋使馬政之疎虞也。仍命退。濟源察訪徐配修進前。上下詢職姓名。配修仰對。上曰。此是今番爲探花郞者乎。文淳曰。然矣。命退。栗峰察訪崔守忱進前。上下詢職姓名。守忱仰對。上曰。誰之族乎。守忱對曰。故相臣崔鳴吉之一家矣。上曰。與崔奎瑞爲族乎。守忱對曰。非族也而與崔錫恒爲族矣。上曰。汝何年登科乎。守忱對曰。乙未年爲之矣。上曰。乙未何科乎。守忱對曰。乙未八月庭試矣。上曰。近來馬政。甚爲疎虞。汝下去。善爲之。守忱仰對之際。不爲起伏。而以手頻頻書空。文淳止之。而守忱終不能止焉。命退。自如察訪尹㬦進前。上下詢職姓名。㬦仰對。上曰。誰之族乎。㬦對曰。故相臣尹志善曾孫也。上曰。何年登科乎。㬦對曰。癸巳年增廣爲之矣。上曰。馬政之疎虞莫甚於近來云。汝下去。盡心力而爲之。命退。重林察訪任大慶進前。上下詢職姓名。大慶仰對。上仍命退。監察李采進前。上下詢職姓名。采仰對。上曰。汝何年爲初入仕乎。采對曰。乙未年爲徽寧殿參奉矣。仍命退。軍器主簿李受采進前。上下詢職姓名。受采仰對。上仍命退。引儀姜必敎進前。上下詢職姓名。必敎仰對。上曰。誰之族乎。文淳曰。此是故東萊府使臣姜必履之弟也。上曰。外任幾次爲之乎。必敎對曰。前爲待罪於全義定山兩邑矣。仍命退。假引儀崔鳳民進前。上下詢職姓名。鳳民仰對。上曰。汝何許人也。有顯族乎。鳳民對曰。無族矣。上曰。善爲唱乎。鳳民對曰。不能善爲之矣。上曰。不能善爲唱。則何以爲假引儀乎。鳳民對曰。以別取才爲之矣。上仍命立庭呼唱。鳳民。承命立庭唱訖。命退出。贊儀洪昌源進前。上下詢職姓名。昌源仰對。上曰。誰之族乎。昌源對曰。洪好人之侄也。上命退出。內贍主簿李徹祥進前。上下詢職姓名。徹祥仰對。上命退。典籍李秀夏進前。上下詢職姓名。秀夏仰對。上曰。昨日以副擬落點者也。汝之族誰乎。秀夏對曰。故相臣李山海七代孫也。上命退出。司饔主簿成光默進前。上下詢職姓名。光默仰對。上曰。誰之族乎。光默對曰。故大司成臣成德潤之孫也。上曰。曾經外任乎。光默對曰。前爲通川昌平兩邑守令矣。上命退出。宣傳官金俊岳進前。上下詢職名。俊岳仰對。上曰。誰之族乎。俊岳對曰。故參判臣金應福玄孫也。上曰。年今幾何。俊岳對曰。二十六歲矣。上命退出。宣傳官朴基豐進前。上下詢職姓名。基豐仰對。上曰。誰之族乎。基豐對曰。朴宗益六寸孫也。上命基豐擧頭曰。容貌。甚好矣。今番兵批善用久勤。新宣傳又爲極擇矣。仍命退出。宣傳官柳鎭培進前。上下詢職姓名。鎭培。仰對之時。不爲起伏。肆然仰瞻。文淳曰。筵體何等至嚴。而進前之際。肆然仰瞻。擧措駭悖。全沒敬謹。奏對顚錯。不成貌樣。揆以事體。萬萬駭然。不可無罪責。而本院請推之外。無他可施之罰。何以爲之乎。上曰。汰去。可也。出擧條宣傳官趙雲履進前。上下詢職姓名。雲履仰對。上曰。汝善爲射乎。雲履對曰。非敢謂善爲射矣。私射則不過射一百四十餘步矣。上命退出。宣傳官洪龍壽進前。上下詢職姓名。龍壽仰對。上曰。汝爲善射乎。龍壽對曰。私射則射一百五十步矣。上曰。兵書讀之乎。龍壽曰。出身後讀之矣。上曰。平弓之技。何如。龍壽對曰。平弓則不能善射矣。上命退出。部將朴文炯進前。上下詢職姓名。文炯仰對。上曰。汝亦善爲射乎。文炯對曰。雖不能善射。私射不過射百四十餘步矣。上命退出。部將鄭忠翊進前。上下詢職姓名。忠翊仰對。上曰。汝何處人乎。忠翊對曰。全羅道茂長人也。上命退出。守門將尹聖毅進前。上下詢職姓名。聖毅仰對。上曰。汝居在何處。聖毅對曰。全羅道務安人也。上命退出。上曰。金光錫決棍下敎。卽爲頒布。可也。仍命退。諸臣以次出。